Só werk orgaanskenking - WelstandWelstand
Tuis / Advies / Só werk orgaanskenking
ʼn Orgaanskenker kan die lewensgehalte van tot 50 mense verbeter en die lewens van tot sewe mense red.
In Suid-Afrika is daar meer as 4 000 mense op ʼn waglys vir ʼn orgaan- of korneaoorplanting. Enige persoon wat in goeie gesondheid verkeer en nie aan ʼn kroniese siektetoestand ly wat die ontvanger negatief kan beïnvloed nie, kan ʼn orgaanskenker wees. ʼn Mediese toestand verhoed egter nie iemand om ʼn orgaanskenker te wees nie aangesien die besluit oor watter organe of weefsel oorgeplant kan word by die orgaanskenker se dood vasgestel word.
Om ʼn orgaanskenker te word, is ʼn relatief maklike proses. Enige persoon wat ʼn orgaanskenker wil word, kan die Orgaanskenkersvereniging kontak om te registreer. Die vereniging sal hierna vir jou ʼn orgaanskenkerskaart stuur wat jy moet invul en in jou beursie dra. Hulle sal ook vir jou plakkers stuur wat jy op jou ID en bestuurslisensie moet plak.
Volgens die Orgaanskenkersvereniging is dit noodsaaklik dat jy jou besluit om ʼn orgaanskenker te word deeglik met jou familie moet bespreek. Jy moet vir hulle sê watter organe jy graag sal wil skenk wanneer jy doodgaan en vir hulle vra om jou wense te respekteer.
Jy hoef nie mediese toetse te ondergaan om ʼn orgaanskenker te word nie aangesien dié toetse gedoen sal word wanneer jy sterf. Dokters sal dan jou mediese rekords nagaan, bloedtoetse doen en ook ʼn fisiese ondersoek om te bepaal of jou organe geskik is om geskenk te word.
Weefsel en organe kan geskenk word. Die verwydering van organe vind plaas wanneer ʼn persoon breindood verklaar is maar steeds aan ʼn ventilator gekoppel is terwyl die verwydering van weefsel steeds ure of dae na ʼn persoon se dood gedoen kan word. Met orgaanskenking sal die ontvanger die orgaan ontvang kort nadat dit verwyder is, terwyl weefsel gewoonlik in ʼn spesiale weefselbank gestoor word sodat dit gebruik kan word wanneer dit nodig word.
Jou hart, lewer en pankreas kan die lewens van drie mense red terwyl jou niere en longe tot vier mense se lewens kan red. Jy kan ook tot 50 mense help deur jou korneas, vel, been, senings en hartkleppe te skenk. Jy hoef egter nie al jou organe en weefsel te skenk nie.
Dit is noodsaaklik dat jou organe wat geskenk word so gou as moontlik verwyder word nadat jy breindood verklaar is ten einde ʼn suksesvolle oorplanting te verseker. Mense wat byvoorbeeld in padongelukke sterf voordat hulle na ʼn hospitaal vervoer kan word se organe kan nie geskenk word nie maar hul weefsel kan wel steeds geskenk word.
Indien jy besluit om jou organe of weefsel te skenk, sal jou familie nie weet wie dit ontvang nie. Skenkers en ontvangers word weens privaatheid- en wetlike redes nie geïdentifiseer nie. Jou familie hoef nie enige onkoste aan te gaan indien jy besluit om jou organe te skenk nie. Orgaanskenkings word as ʼn geskenk beskou en daar is dus ook geen vergoeding daarvoor nie.
Volgens die Orgaanskenkersvereniging sal die begrafnis van ʼn orgaanskenker nie uitgestel of vertraag word weens die skenking nie. Sodra die geskenkte organe en weefsel verwyder is, word die liggaam aan die familie terugbesorg. Die nodige respek en waardigheid word ook aan die dag gelê wanneer organe en weefsel verwyder word sodat ʼn liggaam nie in die proses geskend word nie.
Daar is geen koste daaraan verbonde om ʼn orgaanskenker te word nie en jy kan te enige tyd van plan verander. Indien jy klaar geregistreer is as ʼn orgaanskenker kan jy bloot die orgaanskenkingskaart wat jy ingevul het opskeur en die plakkers uit jou ID en van jou bestuurslisensie verwyder. Onthou net ook om jou familie van jou besluit in te lig.